
A COVID-19 tüdőgyulladás hosszú távú légzőrendszeri hatásainak vizsgálata extrakorporális membránoxigenizációs kezelésben részesült betegekben

Bevezetés: A súlyos COVID-19 tüdőgyulladás az intenzív terápia részeként extrakorporális membránoxigenizációt (ECMO) igényelhet. A komplex kezelés hosszú távú következményei a betegség akut szakaszából való felépülést követően akár hónapokkal is jelen lehetnek. Korábbi vizsgálatokban hagyományos légzésfunkciós tesztekkel fibrotikus elváltozásra utaló restriktív tüdőeltérést és következményes diffúzióskapacitás-csökkenést írtak le ebben a populációban, azonban a légutak és a parenchyma mechanikai állapotát szeparáltan még nem vizsgálták, ezt tűztük ki célul.
Módszerek: Vizsgálatunkba súlyos COVID-19 tüdőgyulladás miatt invazív lélegeztetésben és ECMO-terápiában részesült betegeket (COVID csoport, n=9) vontunk be a kórházi elbocsájtásukat követően 4-6 hónappal. Kényszerített oszcillációval meghatároztuk a légzőrendszeri szövetek rugalmasságát tükröző 5 Hz-es reaktanciát (X5), a vezető légutak állapotára utaló 5 Hz-es rezisztenciát (R5), és a kislégúti heterogenitást tükröző 5 és 19 Hz-en mért rezisztencia különbségét (R5-19). Korábbi vizsgálatokba bevont, egészséges alanyok adataiból becsült részvételi valószínűség szerint életkor, nem, testsúly és testmagasság paraméterek alapján kontrollcsoport képeztünk (H csoport, n=9).
Eredmények: A csoportok között nem volt szignifikáns különbség életkor, testsúly, testmagasság, és a nemek megoszlása tekintetében (p>0,2). A COVID csoportban a H csoporthoz képest szignifikánsan alacsonyabb volt az X5 (-1,33±0,14 [átlag±standard hiba] vs. -0,85±0,1 H2Ocm.s/l, p<0,02) és magasabb volt az R5-19 (0,41±0,09 vs. 0,079±0,08 H2Ocm.s/l, p<0,02), míg az R5 értékében nem mutatkozott szignifikáns különbség (p>0,8). 
Megbeszélés: A COVID csoport alacsonyabb X5 értékei tüdőszöveti restrikciót jeleznek, az emelkedett R5-19 pedig fokozott kislégúti heterogenitást tükröz. A ECMO kezelést igénylő súlyos mértékű COVID-19 tüdőgyulladás a kis légutak funkcióját és a tüdőparenchyma rugalmasságát hosszú távon is jelentősen károsítja, emiatt a betegek utánkövetése kielégítő általános állapot esetén is javasolt.



